Federaţia Germană de Fotbal (DFB) a penalizat Bayern Munchen din cauza protestele fanilor, care au dus în final la prăbuşirea unui acord cu investitorii din Bundesliga, transmite DPA. Este primul club care se confruntă cu o astfel de sancțiune.
Mai exact, Bayern a fost amendat în total cu 40.000 de euro pentru incidente în trei meciuri separate, a precizat DFB într-un comunicat publicat joi, după ce în ziua precedentă aprobase o abordare standardizată pentru sancţionarea întârzierilor meciurilor în primele două ligi germane, scrie Știrileprotv.
Timp de mai multe săptămâni, suporterii cluburilor din primele două divizii au protestat contra aducerii unui investitor privat în fotbalul german aruncând mingi de tenis, monede de ciocolată şi alte obiecte pe teren în mai multe meciuri.
Liga germană de fotbal (DFL) a plănuit să încheie un acord cu un partener strategic care să investească un miliard de euro în cadrul unui contract pe 20 de ani, în schimbul unei cote din veniturile provenite din vânzarea drepturilor media. Cu toate acestea, DFL a renunţat în februarie la acest proiect ca urmare a presiunii fanilor.
Puternicele organizaţii ale suporterilor germani s-au opus acordului, afirmând că procesul a fost lipsit de transparenţă şi că el ducea, în esenţă, la o "supracomercializare" a sportului lor.
De asemenea, fanii se temeau că intrarea investitorilor va duce la o slăbire a regulii 50+1, care stipulează că investitorii nu pot obţine o majoritate de drepturi de vot în societăţile pe acţiuni ale cluburilor germane.